Tallinna 16

Tallinna 16 on esinduslik hilisklassitsismilt uusrenessansile ülemineku perioodi kuuluv hoone Viljandis aadressil Tallinna tänav 16. Hoone on arvatud ehitismälestiseks kui "aadlielamu". Aadlielamu on madala kelpkatusega kahekorruseline kivihoone. Rõhtliigendust toonitavad jõulised katuse- ja vahekarniisid ning lai figuraalmotiividega ristlõik, püstise rütmi loovad kõrged põhikorrusel konsoolkarniisidega dekoreeritud aknad. Kõige pidulikumalt on kujundatud fassaad. Selle järelklassitsistlikku keskosa rõhutavad kolmnurkfrontoon, II korruse kaaraknad ning nende ees kivipostidele toetuv rõdu. Ajalugu Hoone ehitas aastatel 1852–1868 Karula mõisnik Theodor Christian von Helmersen. Maja õuel asusid tõllakuur ja hobusetall, oma viljapuuaed, juurviljapeenrad ja kasvuhooned. Hoones on selgelt näha Itaalia renessansipaleede mõjutusi. Dekooririkkuselt on hoone Viljandis erandlik. Majas asus Eesti Vabariigi esimesel iseseisvusperioodil ohvitseride kasiino, Nõukogude aastail paiknes siin sõjaväeüksus. Pärast sõjaväe lahkumist ei seisnud maja õnneks kaua tühjalt. Vanasse hoonesse kolis 1997. aastal Viljandi Kultuurikolledž (2005. aastast Tartu Ülikooli Viljandi kultuuriakadeemia) ning kahe aastaga ehitati selle külge hele korpus ning Jakobsoni tänava nurgale tumedast klaasist nurgamaja. 1998. aastal arvati hoone kultuurimälestiseks. See on mälestisena arvel kui "esinduslik hilisklassitsismilt neorenessansile ülemineku perioodi kuuluv aadlielamu". Viited Välislingid Fotod: ohvitseride kasiino (1925) ja kultuuriakadeemia hoonetekompleks (tänapäev). ajapaik.ee